Ds Wehan plaas van tyd tot tyd dagstukkies op die kerk se Facebook blad. Vir u gerief en vir die van u wat nie op facebook is nie word die dagstukkies hier aangehaal. Klik op die Ikon hier onder om die Facebook blad te besoek
Dagstukkie 25 April
Matteus 6:5-15: Die Ons Vader,
Ek wonder hoeveel gebede is die afgelope maand gebid vir siek mense, vir mediese personeel, vir noodsaaklike werkers. Hoeveel gebede het ons met smeking voor die Here gebring vir onsself en ons families en vriende, vir mense in nood en vir gemeentes. Ek wonder hoeveel mense wat dalk nie vreeslik gereeld bid nie, het die afgelope tyd weer begin bid. Daarom wil ek vanoggend iets met jou deel oor gebed, en dan spesifiek vanuit die Onse Vader gebed.
Alles het nou verander. In God se ryk is daar ‘n heel nuwe verhouding tussen ons en God. Daar was nou nie meer ‘n muur tussen ons en God waaroor jy as’t ware moes probeer bid nie, nie meer ‘n diep kloof waaroor ons mos bid nie. Met die vrye toegang wat Jesus vir ons bewerk het, kan Hy ons op ‘n n nuwe manier laat bid. So nuut dat dit elkeen van die dissipels daar regop laat sit het. Só het niemand nog ooit met God gepraat nie!
Selfs ek en jy weet ‘n mens kan baie aflei van die verhouding tussen twee mense, wanneer jy hulle hoor gesels. Jy praat mos anders met jou lewensmaat, of jou beste vriend, as wat jy met die verkeersman praat wat jou langs die pad aftrek. Jy praat anders met jou pa, en vir seker met jou hemelse Vader, as met enigiemand anders. En daarom is ons gebedslewe die één ding wat die heel duidelikste wys waar ons met God staan. Jou lewe van nederige afhanklikheid voor die Here wys die heel duidelikste wanneer jy met God gesels....
Maar dis net so belangrik dat die gebed begin met die woordjie “Ons”: Want gebed snoer ons saam. In God se koninkryk is ons almal kinders van God, familie. Daarom, as jy bid, bid jy nooit op jou eie nie. Jy bid altyd saam met ander. En bid jy ook nooit net vir jouself en jou eie behoeftes nie. Want ware gebed, leer Jesus ons, is nie op jouself gerig nie, maar in die eerste plek op die Vader wat jy aanspreek... en dan verder, op die ander wat jy liefhet soos jy jouself liefhet! Ons het mekaar nodig. Ook in gebed tot Ons Vader...Gebed is ‘n stuk blootstelling voor God.
Dagstukkie 24 April
Lees . Prediker 6:12
Dis regtig nie asof die boodskap van Prediker 6 ‘n mens vreeslik gaan opbeur nie. Prediker is na alles die ou wat ons nog laas heeltyd herinner het daaraan dat alles maar net op sy tyd gebeur: daar is ‘n tyd om gebore te word en ‘n tyd om te sterwe, ‘n tyd om te kom en ‘n tyd om te gaan. Elke ding het sy tyd, en dit help nie eintlik jy gaan jou vreeslik afsloof nie - alles kom op die ou end tot niks...
Die Bybel hou rekening met die onsekerheid van ons bestaan.
Dis vir my die groot wonder van die Bybel: dit probeer nie vandag vir jou ‘n droomwêreld skets, en voorgee dat alles net voorspoedig sal gaan, en niks slegs ooit sal gebeur nie. Nee, ek is bevrees die Prediker is reg. vers 12 herinner, ons dat ons eenvoudig nie weet wat môre vir ons inhou nie
Ons beleef die onbekende Ons is waar ons nog nooit was nie. En as ons al ooit die noodvraag van vers 12 gevra het, dan is dit nou : “Wie kan vir ons sê wat wag...?” Ons wens so ons het gewéét...
Die Prediker gee nie dadelik die antwoord nie.
Maar nou kom gee die Prediker nie dadelik vir ons sulke klinkklare, helder antwoorde nie. Hy begin nie dadelik vir ons in detail verduidelik wat al die antwoorde is waarna ons smag nie. die skrywer is die slimste ou wat daar nog ooit was, en nog altyd kom hy net met geen konkrete antwoord vorendag nie. Al die baie vrae wat hy so aanmekaar vra, bly net so onbeantwoord in die lug hang...
Maar nou is ook dit mos nie vir ons vreemd nie. Want ons verstaan dit eintlik ook baie goed; want ons self weet meeste van die tyd ook nie wat die antwoorde is nie. As jy vir my vra, voel dit eintlik vir my ook ons lewe op die oomblik, soos skaduwees, elkeen afgesonder in ons eie huis, afgesluit van mekaar.
En steeds weet ons nie wat “in hierdie wêreld sal gebeur” nie...Die antwoord.
En so laat die Prediker ons dan tot in die laaste verse van sy boek wag vir die antwoord. En selfs dit is nog altyd nie die logiese verklarings wat al ons nuuskierigheid sal bevredig nie. Nee, sy antwoord laat my dink aan wat iemand een keer geskryf het: “God gee nie vir ons die antwoorde nie”, het hy gesê. “Hy gee vir ons die Antwoord.”
Hy gee nie vir ons logiese antwoorde op al ons lewensvrae nie. Maar Hy gee vir ons iets baie beter as dit: Hy gee vir ons Iemand wat by ons kom staan, en ons trane afdroog. Hy gee vir ons die Trooster, wat ons kom leer wat regtig die sin in hierdie chaotiese wêreld is. En daarom sal jy ook nie hier in die Predikerboek al die logiese antwoorde op ons lewensvrae aantref nie. Met ander woorde: Jy gaan nie verstaan waarheen God met ons op pad is nie. Jy gaan nie verstaan hoekom so baie mense seergekry het met hierdie virus, op so baie maniere nie. En enigiemand wat vir jou ‘n maklike, klinkklare antwoord uit sy mou probeer skud, kry dit vir seker nie by God nie.
Want die slotsom van dit alles is nie dat jy alles sal verstaan nie. Nee, in Prediker 12:13 lees ek: “Die slotsom van alles wat jy gehoor het, is dit: Dien God en gehoorsaam sy gebooie” (12:13). Die antwoord in hierdie deurmekaar wêreld met sy baie krisisse en vrae, is om by die Here skuiling te soek. Naby aan die Here, gaan jy nie noodwendig alles skielik verstaan nie, maar jy gaan die vrede vind van ‘n kind wat weet dat ons veilig is in sy Vader se hand.
Moenie jou ontstel as jy in isolasie moet gaan en in jou eie huis vasgekeer word, vol onsekerheid oor wat buite aangaan nie. Moenie vreesbevange wees, omdat jy nie weet wat die toekoms inhou nie. Want Jesus sal heel tyd saam met jou dáár in jou huis wees. Vertrou Hom net. Los dit in Sy hande, en hY sal vir jou sorg...
Want wat Hy gesê het, is: “Kyk Ek is met julle al die dae, tot aan die voleinding van die wêreld”. Ek sal daar wees vir jou en jou mense. Want weet jy, Ek het mos belowe dat niks julle ooit uit my hand sal kan ruk nie. Vir seker ook nie Covid-16 virus nie. Al wat ek van jou vra is: Bly glo net, en vertrou My... want jy is veilig in my hand...
Dagstukkie 23 April
Almal van ons is in 'n vreemde seisoen van ons lewens.
'n Seisoen wat onverwags, en met groot ontwrigting in ons lewens kom inbeur het. En dit lyk vir my of hierdie seisoen nog 'n hele ruk lank ons lewens gaan beinvloed.
Maar hierdie Psalm, seker die bekendste van alle Psalms, is die gebed vir alle seisoene van die lewe.Dit is die geloofsbelydenis van iemand vir wie die Here van sy jeug af alles was. En wat ervaar het dat God in alle seisoene van die lewe Homself as herder bewys het.
1. Dit is die belydenis van iemand vir wie die Here tye van rus en vrede gegee het. Dis tye waarin hy ervaar het, ek kort niks nie, ek het rus en vrede en ek het krag vir my lewenspad.
Die wonder van ‘n lewe saam met God, is dat daar altyd ‘n dubbele waarde is in enige goeie en vervullende ervaring. ‘n Goeie ervaring word nie net ervaar as ‘n geluk nie, maar as ‘n geskenk, as iets wat God gegee het en wat jou nie per toeval getref het nie, maar met opset, omdat God vir jou liefhet. Daarom dat Dawid hier skrywe dat die Here sy herder is, sy koning wat hom raaksien en vir hom goeie dinge uitdeel. Dit laat hom spesiaal voel en dit gee hom rus en vrede. Dit vul hom met nuwe krag.
2. Daarom is Psalm 23 ook die belydenis van iemand wat ervaar dat God rigting en betekenis in sy lewe gee. Wat tye van vooruitgang en seën beleef. Wat uitdagende dinge aanpak en ervaar dat die Here die regte pad aanwys. Baie keer is die regte pad juis dié dinge wat God se eer sal bevorder.
3. Maar dan is Psalm 23 ook die belydenis van iemand wat ervaar dat daar donker dieptes is en wat moet worstel met die pyn van nie-weet-nie, van onvervulde beloftes, van ondeursigtige raaisels.
Dis juis dan wat hy kan bely dat hy nie bang hoef te wees nie, want God is by hom en by God is hy veilig. Die belydenis verdryf nie altyd die donker nie, dit beantwoord nie altyd die vrae nie, maar dit hou vas aan hoe God homself deur die eeue laat ken het, as die betroubare, as die herder, as die een wat dinge laat meewerk ten goede, selfs al beteken dit dat die donkerte nie in lig verander nie.
4. Soms lei God se paaie wel uit die donkerte na die lig en soms net so verrassend heerlik dat dit voel soos ‘n feesmaal in die aangesig van die teëstanders. Dit is soos om as ‘n eregas aan te sit by die maaltyd wat God die herder-koning voorberei het en waar jy as uitverkore gas kan aansit terwyl ander jaloers moet toekyk.
Die hartlikheid waarmee God ons soms kom oorlaai, is ‘n besondere voorreg in die lewe saam met God.
5. En wat jou terugbring by die besef en belydenis, dat die ware doel en sin en betekenis van die lewe, is om God te geniet en in sy teenwoordigheid vir ewig te bly. Wat op die ou end die ware rus en vrede is, dieper as die weivelde en die water en die krag, om maar net by God te wees, diep-tevrede soos ‘n kind.
Psalm 23 is dus ‘n feespsalm en ‘n troospsalm. Dit is ‘n psalm vir die lewe en die dood. Dis vir al die seisoene van die lewe. En die waarheid wat in die Psalm opgesluit lê, is dat ons hele lewe altyd by God veilig is.
Só ‘n waarheid lei tot twee reaksies: ‘n belydenis: ek sal nie bang wees nie … en ‘n verbintenis: ek sal tuis wees in die huis van die Here, tussen sy mense.
Anders kan dit tog nie. God woon in ons en Hy werk in ons. Waarom sal ons bang wees en waarom sal ons nie tuis voel tussen God se mense nie?
In hierdie vreemde seisoen waarin ons ons bevind kan ons van een ding seker wees: Ons hele, en die lewe van ons kinders en kleinkinders, medegelowiges, is altyd veilig by God. Dis ons troos. Die feestelike is dat ons tuis is by God se fees van die lewe. Dis ons vreugde in die vreemde seisoen.
Dagstukkie 22 April
Lees Matteus 10:29-3029“Is twee mossies nie vir ’n sent te koop nie? En tog sal nie een van hulle op die grond val sonder die wil van julle Vader nie. 30Van julle is selfs die hare op julle kop almal getel. 31Moet dan nie bang wees nie. Julle is meer werd as baie mossies.”
“Dit was God se wil, en ons moet ons daarin berus.” Dit is die welmenende trooswoorde wat mense dikwels vir iemand sê wat iets verskrikliks oorgekom het. En nou kry ’n mens boonop ’n uitspraak van Jesus wat dit wil laat lyk of dit maar reg is dat ons so sê en troos. Ons teksgedeelte sê dit immers duidelik: 29“Is twee mossies nie vir ’n sent te koop nie? En tog sal nie een van hulle op die grond val sonder die wil van julle Vader nie. 30Van julle is selfs die hare op julle kop almal getel. 31Moet dan nie bang wees nie. Julle is meer werd as baie mossies.” (83-vertaling)
Dit was ook hoe die opstellers van die Heidelbergse Kategismus oor die saak gedink het. In vraag 1 vra hulle: “Wat is jou enigste troos in lewe en in sterwe?” en dan kom daardie wonderlike antwoord: “Dat ek met liggaam en siel in lewe en in sterwe nie aan myself nie maar aan my getroue Verlosser, Jesus Christus, behoort. Hy het met sy kosbare bloed vir al my sondes ten volle betaal en my uit alle heerskappy van die duiwel verlos. Hy bewaar my op so ’n wyse dat, sonder die wil van my hemelse Vader, geen haar van my kop kan val nie. Alles moet inderdaad tot my saligheid dien. Daarom verseker Hy my ook deur sy Heilige Gees van die ewige lewe en maak Hy my van harte gewillig en bereid om voortaan vir Hom te lewe.”
Julle sien: weer die wil van ons hemelse Vader – selfs wanneer dit kom by ons hare en of dit gaan uitval of nie.
Kom ek sê dit sommer reguit: ek dink nie ons moet só oor die wil van God dink nie. Natuurlik is God se wil belangrik. Ons bid daarom in die Ons Vader (Matt 6:10): “Laat u wil geskied”; en Jesus het dit gebid in Getsemane (Matt 26:39): “Nogtans nie soos Ek wil nie, maar soos U wil”. Ons gerigtheid as gelowiges behoort ook te wees dat ons God se wil sal doen. Daarom lees ons die Bybel, kom ons kerk toe, en herinner ons mekaar gereeld aan wat in die Tien Gebooie staan. Maar of ’n mens se hare uitval en of ’n mossie op die grond val, is darem sekerlik nie op dieselfde manier terug te voer na God se wil nie.
En daarom dink ek nie die vertalers van die 83-Bybel het ons hier ’n guns bewys nie. Want in die 53-vertaling het ons teksvers só gelees:
29 Word twee mossies nie vir ’n stuiwer verkoop nie? En nie een van hulle sal op die aarde val sonder julle Vader nie.
En in die Nuwe Lewende Vertaling staan: 29Julle weet dat twee mossies vir ’n skamele sent verkoop word. Tog beland nie een van hulle hulpeloos op die grond sonder dat julle Vader daarvan weet nie.
Dis al beter, maar nog nie heeltemal wat Jesus gesê het nie. Die BDV vertaal dit daarom soos die 1953-vertaling dit gehad het, nader aan die Grieks: 29Word twee mossies nie vir ’n assarion verkoop nie? En nie een van hulle sal op die grond val sonder julle Vader nie.
Ek wonder nogal hoekom die 83-vertaling in vers 29 “die wil van” ingevoeg het, want dit staan nie in die Grieks nie. Daar staan niks van die wil van die Vader nie! Daar staan dat ’n mossie nie sonder die Vader op die grond val nie. Want dis die punt: Daar waar dinge gebeur, daar waar die tekkie die teer slaan, soos hulle sê, daar is die Vader teenwoordig! Hy weet nie maar net daarvan nie, Hy is by wanneer dit gebeur. Maar dis nie asof Hy alles wil nie; asof Hý besluit, goed, nou gaan die mossie val, of nou gaan Ek soveel van dié een se hare laat uitval nie, of ja, daardie een gaan nou siek word of ’n ongeluk maak of iemand vermoor of iets nie.
Kom ons sê dit vir mekaar: God se wil en hoe dinge van dag tot dag gebeur, is nie met ’n eenvoudige reguit lyn te verbind nie. Natuurlik hou alles met God se wil verband. Natuurlik kan ons, en moet ons ook, iewers in alles wat om ons gebeur en met ons gebeur die hand van God sien. Maar om dit met ’n reguit lyn aan God se wil te bind? Ek wonder darem.
Ek dink ons praat te maklik van die wil van God, asof ons nou juis presies weet wat God wil of nie wil nie. Of ons praat van die wil van God om Hom daarmee te blameer vir wat verkeerd is in ons lewe. Die vrou van wie ek gelees het wat sê dat dit die Here se wil was dat die plaasaanvallers haar man vermoor het, en daarom berus sy .Of in die laaste tyd hoor jy baie dat hierdie corona virus God se wil is, want Hy wil ons net weer kom wakker skud, en ons daaraan herinner dat Hy daar is vir ons. Dat ons moet terugdraai na God toe.
Dís nie God se wil nie! Hoe kan ons selfs net so dink?! Dis die werk van goddelose misdadigers. Dit beteken natuurlik nie dat God onbetrokke en afgetrokke gestaan en toekyk het toe dit gebeur het nie. Nee, Hy was daar! Hy was daar om die arme vrou vas te hou, te vertroos, krag te gee. Hy was en is en sal nog steeds daar wees vir ons, ook nou in die onderstebo tyd waarin ons is. Dis nie asof God nou skielik van erens af verskyn om ons bietjie skrik te maak nie. Dít wat Jesus hier vir ons wil sê is: niks gebeur sonder die Vader nie.
Dis ook wat Dawid bely in Psalm 23, nie waar nie? Dat God daar is wanneer die donker dieptes dreig om hom in te sluk. Dít, dié wete, dra hom deur die noutes. Of soos Paulus in Rom 8:31 en verder jubel: As God vir ons is, kan niks of niemand dit keer nie en kan niks of niemand ons van sy liefde skei nie.
Dís die troos van Matt 10:29-31: “Word twee mossies nie vir ’n assarion verkoop nie? En nie een van hulle sal op die grond val sonder julle Vader nie. En julle – selfs die hare op julle kop is almal getel. Moet dan nie bang wees nie, julle is meer werd as baie mossies.”
Ons Vader is daar vir ons! Hy weet alles van ons af, selfs hoeveel hare ek het of nie het nie. Daarom kan ons ontspan en die lewe voluit leef: Die Here is by ons. Hý sorg. Dít is die Goeie Nuus waarmee Jesus ons die lewe instuur.
Dagstukkie 21 April
LEES 1 PETRUS 1:1-25
WAT 'N DIEP, WONDERLIKE INLEIDING IS DIT NIE TOT HIERDIE BRIEF NIE. PETRUS SKRYF AAN AL DIE GELOWIGES WAT SO VERSTROOI IS OOR DIE HELE WÊRELD. VAN PONTUS TOT BITINIË. GOD HET ELKEEN VOORAF BESTEM OM SY KIND TE WEES. HULLE IS AFGESONDER VIR HOM, EN OM GEHOORSAAM TE WEES AAN HOM!
GOD NEEM DUS OOK DEUR CHRISTUS VERANTWOORDELIKHEID VIR ONS HEDE, SODAT ONS BY DIÉ TOEKOMS WAAROP HY REEDS IN DIE EWIGHEID BESLUIT HET, KAN UITKOM.1:3-12 – JUBEL OOR GOD IN ALLERHANDE BEPROEWINGS
Met hierdie inleiding is dit geen wonder dat Petrus uitbars in ’n lofbetuiging aan God nie. Hy fokus op die ewige erfenis wat in die hemel vir ons in bewaring gehou word. Die opstanding van Jesus Christus uit die dood is die basis van ons hoop – ’n lewende hoop – dat ons dié erfenis aan die einde in besit sal neem. Ons kan volhard deur alles heen,tot die einde toe, want Ons gryp vas aan God, omdat Hy ons gegryp het.
. Hulle moet mekaar “innig met rein harte liefhê.” Die Griekse woord wat hier met “innig” vertaal is, kan ook met “onophoudelik” vertaal word. Ons moet mekaar onophoudelik lief hê. Dit is immers die tipe liefde wat pas by mense wat deur ’n ewige God liefgehê word!
Die rede hiervoor spruit voort uit die hartsverandering wat hulle beleef het: “Julle is immers weer gebore, nie uit verganklike saad nie, maar uit onverganklike saad – deur die lewende en blywende woord van God.”
God was en is en sal wees. Daarom het ek nou, ook hier in grendeltyd, eintlik alles alreeds.
Neh 8:10. "As julle die Here met blydskap dien, sal Hy julle beskerm."
Dagstukkie 20 April
Ons is nie bejammerenswaardige mense wat uitgelewer is aan alles wat goed of sleg is nie. Ons is nie golwe wat heen en weer gewaai word en uiteindelik op die strand uitbreek nie. Nee, wat ons hoop gee, ook in hierdie tyd is: Jesus het gesterf, Hy is begrawe, hy het opgestaan en Hy het verskyn. Hy wys vir ons Hy lewe. Ons geloof in Jesus as opgestane Here het waarde, baie waarde, vir nou, en vir ons lewe saam met Jesus aan Sy bruilofstafel.
Mag jy diep onder die indruk kom van hoe waardevol dit is wat Jesus vir jou gedoen het, en steeds doen. Onthou Jesus is, en kan nie in grendelstatus wees nie.